The Game Awards

**The Game Awards** is e joarlikse prysuytreikienge (award show) die prestoaties in de videogame-industrie in de blommetjes zet. De show wierd ipgericht in 2014, en wudt geproduceerd en gepresenteerd deur game-journalist Geoff Keighley. Achter dat em mêer of tien joar an de vôorganger, de Spike Video Game Awards, aht gewerkt, sloeg Keighley d' handn in mekoar me verschillige videogamebedryven om de nieuwe show te moakn. Neviest de pryzn toogn de Game Awards ôok in première d' ankouandigiengn van nieuwe spèletjes (games) en nieuwe informoatie over ahl eziene titels. D' ountvangste van de show is over 't olgemêen gemiengeld: 't wudt geprezen vo de zwoare ankouandigiengn, moa bekritiseerd vo 't gebrek an andacht voor evenementn in de weireld, 't overmoatig gebruuk van recloame en d' omgang me de winnoars.

Achter d' êeste ceremonie in the AXIS in Las Vegas, wudt idder show g'houdn in 't Peacock Theater in Los Angeles. Keighley heêt ahl mêerdere anbiediengn van tv-netwerkn geweigerd om de show by nunder uut te zendn. De Game Awards heêt e comité da bestoat uut verteegnwoordigers van bedryven lyk Microsoft, Nintendo, en Sony. Zynder kiezn mêer of nen hounderd videogame-persorganisoaties die in anmerkienge kommn vo nominoaties in te dienn, en stemmn up de games in de categorieën van de show. Keighley en 't comité zelve doen echter nie mee an de stemmienge. Games uutgebrocht vôor e specifieken doatum in november kommn in anmerkienge vo e nominoatie. Games die loater uutgebrocht zyn, doen mee voor de pryzn van 't joar doarop. De mêeste winnoars wordn bepoald deur e gemiengelde stemmienge van 90% van de stemmende jury en 10% fan-stemmn.

## Geschiedenisse
### Achterground (Background)

In 1994 wos de Canadeesche gamesjournalist Geoff Keighley dêel van d' êeste ip tv uutgezoundn awardshow vo videogames, *[[w:en:Cybermania '94|Cybermania '94]]*. Keighley wos as tiener an'enoomn om te helpn by 't schryvn van materioal vo de beroemde presentateurs lyk William Shatner en Leslie Nielsen. De show wierd nie aanzien als e succes, en wos mêer gericht ip komedie dan ip e vierienge, moa 't zette hem d'r wel toe an om loater in zyn carrière iet te moakn da leek ip de Academy Awards (Oscars) vo videogames.

Keighley wrocht loater an de Spike Video Game Awards (VGA), die liep van 2003 toet 2013. De show wierd uutgezoundn up Spike TV round 't ende van 't kalenderjoar, en wos gemakt oem de videogames uut da joar in de blommetjes te zettn. Keighley diende as de producer en dikkers ôok als presentateur van die shows. Oewel da 't netwerk toet 2012 e grôte steun toogde voor de show, en zèlfs Samuel L. Jackson inhuurde als host, voelde Keighley da Spike miender g'interesseerd begost te groakn in de show van 2013, dêels omdat 't netwerk up zoek wos noa programma's die miender ip mann'n woarn gericht. Spike koos d'rvoorn oem de pryzn te hernoemn van VGA na VGX, om an te toogn dan ze mêer fôcus wildn leggn ip de next-generation games die mee de koumste van d' achtste generoatie consoles g'introduceerd wierdn. Doaneviêst hoalden ze komiek Joel McHale binn'n als co-host neviest Keighley. Doarbovenip wierd de show herleid toet een uutreikienge van mor êen uurtje, da êest online wierd gelivestreamd vôordat 't up tv kwam. De show van 2013 wierd as e teleurstellienge aanzien en voelde mêer an als e commerciële bedoenienge in plekke van e vierienge van d' uutmuntendheid in videogames. Spike stelde vôorn oem in 2014 vôort te doen, moa ton inkel als online streaming media en nie mêer ip tv; Keighley weigerde, en de show van Spike wierd stopgezet.

Keighley wrocht t'hoope me verschillige partyen uut d' industrie, waarounder de moakers van de consoles Sony, Microsoft, en Nintendo, e nog e poar grôte uutgevers (publishers), oem e nieuwe awardshow te finantiêren en up te bouwn: The Game Awards. Hy stak d'r zô'n 1 miljoen US dollar van zyn eign geld in oem de nieuwe show te steun'n, en kost de theâterzoale The AXIS in Las Vegas vastleggn voor 't live evenement. Zounder e tv-netwerk kwoamn Keighley en d'andere producers overêen oem de show te livestreamen ip de netwerken van de consoles en ip 't Steam-platform van Valve, womei dan ze e vele grôter publiek kostn bereikn dan da Spike TV ôoit aht g'had.

### The Game Awards

Sedert de show van 2014 eêt Keighley 't groddere Peacock Theater (vroeger 't Microsoft Theater) in Los Angeles kunn'n vastleggn vo 't evenement. Hy wrocht a soamenwerkiengn me mêerdere streamingdiensten weireldwyd, e zette die wel g'apprecieerd wierd deur verschillige partners van de Game Awards sedert 't begun van de show. Keighley is ahl benaderd gewist deur tv-netwerkn oem de show by nunder uut te zendn, moa j'eêt die anbiediengn ossan geweigerd, zodan ze under vryheid kounn behoudn over oew dan ze de show presenteren en inrëchten. De show van 2019 aht e gelyktydige uutzendinge (simulcast) in soamenwerkienge me Sony Pictures voor e selectie an Cinemark-cinema's in Amerika. The Game Awards 2020 wierd nie in a theâter g'houdn wegens de COVID-19 pandemie en vound in plekke doarvan virtuoal platse. De show van 2021 wierd wel ahlweere live g'houdn in 't Microsoft Theater, moa met e gereduceerd publiek wegens d' anoudende COVID-19-moatregelen.

Keighley vound 't belangryk da de Game Awards gunstig woarn voor d' interesses van de gamers en d' industrie in zyn gehêel, en ôok dat 't openstound vo beroemdheden en andere menschn die under interesse in videogames aahn getoogd. Oewel da de Game Awards in d' êeste plekke een awardshow is, wist Keighley oe belangryk 't wos oem extra content t' hen, zeker achter dat em oundervoundn aht dan aâr probeersels van videogame-awardshows zounder extra's misluktn wegens e gebrek an kykoars. Keighley peisde da de Game Awards iewers tusschn d' entertainment-zoaln van d' Oscars en de standoard award-presentoatie van de Game Developers Choice Awards moestn volln, en j' wilde e goeie balanse in 't materioal. Vanof de Spike VGX en in de Game Awards, zocht Keighley contact me gamestudio's oem ankouandigiengn van nieuwe games t'hoope me de pryzn te briengn. J' aanziet d'n onthullienge van d' êeste gameplay van *[[w:nl:The Legend of Zelda: Breath of the Wild|The Legend of Zelda: Breath of the Wild]]* ip The Game Awards 2014 als 't absolute kroonmoment van dien anpak. Keighley moedigt gamestudio's an oem content te geevn da spannend kan zyn of d' andacht trekt, zèlfs al zyn de spèletjes nog in e vroege foase van de ountwikkelienge, en ie kiest ton zelve wukke games en trailers dan d'r getoogd wordn. Doarachter wrocht Keighley soamen me die studio's oem te ziene oew dan ze de trailers best positioneern om d'n grotsten impact t' hen; zo werkte hy byvôorbeeld in 2018 tegoare me Nintendo voor een trailer-onthullienge van 't *[[w:nl:Persona 5|Persona 5]]*-personage Joker in *[[w:nl:Super Smash Bros. Ultimate|Super Smash Bros. Ultimate]]*, wuk da in 't begun leek ip een teaser vo e nieuw spel in de Persona-reeke.

Sedert de lanceringe van de show heêt Keighley an de fans gevraagd oe dat em de show kost verbetern, mêestal binst beurzen en conventies in de moandn vôor de show. In 2020, toên da de pandemie d'rvoorn zorgde da veel evenementn wierdn ofgelast, nôodigde Keighley zô'n hounderd fans uut vo privé-chats met emzelvn en d' andere toporganisotors om under feedback te krygn. De Game Awards wierdn in 2020 en 2021 alsnog g'houdn, oewel me beperkt publiek en strikte maatregeln vo presentateurs en genomineerden in 2021 wegens de COVID-19-protocolln uut Californië. De show van 2022 aht weere e vul live publiek, oemda de regeeringsmoatregelen in tusschentyd woarn ipgeheevn.

Rond den tyd van de show doen digitoale wienkels lik Steam, d'n Xbox Games Store, de Nintendo eShop, en de PlayStation Store kortiengn ip de genomineerde games, zowêl in d' anloop noa 't evenement als e poar doagn d'rachter. 'T beeldje da de winnende games krygn wierd ountworpn in e soamenwerkienge tusschn Keighley en Weta Workshop. 'T is bedoeld oem d' evolutie van 't videogame-medium te verteegnwoordigen, uutebeeld deur een iengel die ipstygt deur digitoale bouwblokkn. In 2019 wierd er e Game Festival g'houdn ip Steam met demo's van ankommende games. In 2021 presenteerde Keighley de podcast *Inside the Game Awards* in soamenwerkienge me Spotify. In juni 2023 leidde Keighley de 10-joarige vierienge van de Game Awards, een iptrêedn van videogamemuziek in de Hollywood Bowl deur de Los Angeles Philharmonic.

### Shows (Ceremonies)

## Verloop (Process)
The Game Awards heêt een adviescomité da bestoat uut verteegnwoordigers van hardwarefabrikantn lyk Microsoft, Sony, Nintendo, en AMD, t'hoope met e poar grôte uutgevers (publishers) van spèletjes. Dit comité kiest nieuwsorganisoaties uut de gamingweireld die in anmerkienge kommn oem videogames te nomineern en d'r doarachter up te stemmn in verschillige categorieën. Den adviesroad zelve doet vo de reste hêlegansn nie mee an 't nominoatie- of stemproces. Binst de nominoatierounde gift idder van die nieuwsorganisoaties e lyste van games by in verschillige categorieën; games vo de esports-gerelateerde categorieën wordn gekoozen deur e specifieke subgroep van deze organisoaties. 'T comité stelt doarachter d'n nominoaties t'hoope en selecteert de mêest-genomineerde games woarip da dezelste organisoaties doarachter keun'n stemmn. Vôor 2017 waarn der 28 experts en verteegnwoordigers uut d' industrie die de winnoars kozen, binst dat er vanof 2017 mêer of 50 van zukke experts wordn in'ezet. In 2019 wierdn der ôok nie-Engelstoalige mediapublicoaties an de jury toegevoegd. Vanaf 2024 zyn der over hêel de weireld mêer als hounderd mediapublicoaties die als juryleden gekoozen zyn. Winnoars wordn bepoald deur e gemiengelde stemmienge tusschn de stemmende jury (90%) en de stemmn van 't publiek (10%) via socioale media en de website van de show.

In 't olgemêen kommn inkel games die vôor e specifieken doatum in november uutgebrocht zyn in anmerkienge vo e nominoatie in 't joar zelve. Omdat de jury under nominoaties moetn moakn in de weekn vôor dienen doatum, kan 't zyn da sommigte geanticipeerde games die zjuust vôor dienen doatum uutkommn ounderverteegnwoordigd zyn in de nominoaties. De jury moet noamelik afgoan ip vroege reviewkopieën in plekke van ip 't defenitieve spel. Ahlle games die achter de november-deadline uutkommn (wuk dat idder joar varieert), doen nateurlik wel mee voor de ceremonie van 't vôlgende joar. Grote game-uutbreidiengn (expansions), seizoenscontent, downloadbare content (DLC), remakes, en remasters kommn ôok in anmerkienge over oalle pryscategorieën heên.

## Categorieën
### Videogames en media









### Esports en moakers (creators)









### Eerepryzn (Honorary awards)

## Ountvangste (Reception)
De show eêt vele lof gekreegn vo zyn ankouandigiengn. Moa commentatoarn hen de Game Awards ôok bekritiseerd oemda 't te vele ip promoatie en commercie gericht zou zyn. De verhoudienge van d'n tyd da bestêed wudt an 't eêrn van de winnoars in vergelykienge me de recloame vo ankoumende games is e veelvôorkomend punt van kritiek. Achter da 't schandoal round seksueel wangedrag by Activision Blizzard uutkwam, opende Keighley de show van 2021 met e verkloarienge woarin dat em misbruuk in d' industrie verôordeelde. De verkloarienge wierd echter bekritiseerd oemdat Activision Blizzard nie by noame wierd genoemd vo weirdevolle industrie-reloaties te bewaarn. De ceremonie van 2023 krêeg zwoare kritiek oemda beroemde gastn (celebrities) minuutnlang mochten klappn, binst da de winnoars moa dertig secondn krêegn vôordat ze wierdn ofgebrookn deur de muziek.

In 2025 wierd 't Future Class-programma stopgezet, woaby da leedn zeiden dan ze nunder "getokeniseerd" voelden en "in feite geweun rekwisietn waarn".

## Records
### Franchises (Reeksen)
De *[[w:nl:Final Fantasy|Final Fantasy]]*-franchise eêt de mêeste pryzn binn'n'ehoald ip de Game Awards.

## Zie ôok
* Summer Game Fest

## Referensjes




## Externe koppeliengn
* Officiële website